Határtalanul Program

**Felvidék történelmi és természeti kincsei**

A **Határtalanul pályázaton** iskolánk hetedik évfolyama nyert egy **3 napos felvidéki kirándulás**t a Bethlen Gábor Alapítvány jóvoltából. 2023. március 21. és 23-a között valósult meg az utazás.

A kirándulás reggelén mindenki izgatottan várta az indulást. Összesen **60 diák** és **6 pedagógus** vágott neki a nagy útnak egy emeletes busszal.

**1. nap**

Kedd reggel 8 órakor indultunk, majd egy 3 órás buszozást követően az első megállónk a ***Somoskői*** ***vár*** volt, ahol megcsodálhattuk a gyönyörű panorámát. Ebben a várban lakott Losonczy Anna, akihez Balassi Bálint írta verseit.

Megnéztük azt a kis **kunyhót** is, amelyben Petőfi Sándor utazásai során megszállt.

Az Útirajzokban így írt erről: „Somoskő nem nagy vár, nem is nagy hegyen fekszik, de bámultam építését, mely gyönyörű öt-, hat-, hétszögű kövekből van.”

A **bazaltorgona** megtekintése után folytattuk utunkat Fülek felé.

***Füleken*** egy palóc nyelvjárást beszélő idegenvezetőtől sok érdekes dolgot tudhattunk meg a vár történelméről a középkortól a világháborúig, sőt még ókori maradványokat is láthattunk itt. A vár tetejéről megcsodáltuk a várost. A **Füleki vár** alatt a 2. Világháború idején búvóhely lett kialakítva, ami most már múzeumként tekinthető meg.

Utazásunk következő állomása **Losonc** volt, ahol a **Kármán József magyar-szlovák két tanítású nyelvű iskolá**ban fogadtak minket. Érdekesnek találtuk, hogy az iskola létszáma alig haladta meg a 150 főt, és van olyan osztály, amelyben 9 diák tanul. Sajnos közös program az ott tanuló diákokkal nem valósulhatott meg, mert a diákok másnap írták a felvételi teszteket.

A következő úticélunk ***Rimaszombat*** volt. Tompa Mihály szülővárosa, ahol Petőfi Sándort 1845-ben tiszteletbeli táblabíróvá választották. Protestáns főgimnáziumában Mikszáth Kálmán is tanult. Rimaszombaton megkoszorúztuk **Tompa Mihály szobrát** és **Petőfi Sándor,** aki egykor a **Líceumban** tanult, szobránál is koszorút helyeztünk el. A **Múzsák házához** is ellátogattunk, ahol Petőfi Sándor Rimaszombaton megszállt.

Az első nap fáradalmai után, az esti órákban érkeztünk meg a **szállás**ra, ahol finom vacsora várt minket. A szállás egy sípálya mellett található. Érdekesség, hogy az érkezésünk előtti héten még síeltek a pályákon, mivel még hó borította a szállás területét. Kétemeletes házban laktunk, 3-4 ágyas szobákban. Egy nagyobb társalgóban gyűltünk össze és ott tudtunk pingpongozni, csocsózni és játszani.

**2. nap**

A második napon a bőséges reggeli után, korán újra indultunk. A következő állomásunk a ***Magas Tátra*** volt. A Tátra a Kárpátok legmagasabb hegyvonulata Szlovákia északi és Lengyelország déli határán. Egész területe a lengyel és szlovák Tátrai Nemzeti Parkok védett övezetében található. Vannak területei, melyek teljes védelem alatt állnak. Magassága: 2655m.

A Magas Tátrán belül két úticélunk volt aznap. A Csorba-tó, illetve a Poprádi-tó. Érdekessége, hogy a szlovákiai Tátrában található a 10 legnagyobb tó. A Tátrában 115 tengerszem van, a legismertebb, legnépszerűbb tavak: Csorba-tó, Poprádi-tó, Zöld-tó és Kőpataki tó.

Első állomásunk a ***Csorba-tó*** volt vagy más néven tengerszem. A tengerszem a magashegységben kialakult édesvizű tó. A tengerhez nincs köze, legfeljebb tiszta vize és gyakran kék színe miatt nevezik így. Szlovák oldalon a Tátra második legnagyobb tava, 20 méter mély. Elég hosszú ideig hó és jég borítja a tavat. Érkezésünkkor is ez a látvány fogadott minket. Az egész területet hó fedte, a tó pedig be volt fagyva.

A kalandjaink második állomása a ***Poprádi-tó*** volt. A tóhoz egy hosszú, havas, jeges út vezetett fel, amit kimondottan élveztünk. Az 1494 m-es tengerszinti magasságban található ez a tó. Az ötödik legnagyobb a Tátrában, melyhez elindultunk felfelé, de nem tudtunk feljutni sajnos a csúszós és havas út miatt.

A hosszú túra után ismét buszra szálltunk, hogy meglátogassuk ***Lőcse*** városát. Lőcse Szlovákiában, az Eperjesi kerület Lőcsei járásának székhelye. Nevét egy tóról kapta, melynek partján áll. Egyik nevezetessége a **Szent Jakab templom**, az egykori Magyarország egyik legszebb gótikus temploma, mely körülbelül 100 évig épült.

A Szent Jakab templom után a **Városházát** tekintettük meg, mely a 15. században épült gótikus stílusban, mint a mellette álló templom. Leégése után 1615-ben reneszánsz stílusban építették át és végleges formáját Schulek Frigyesnek köszönheti.

**3. nap**

Miután kipihentük a második nap 7-8 órás busz utat, a harmadik napon felfedeztük a szállás környékét. Kipróbáltuk a kalandparkban található játékokat, megnéztük a lovakat, a megmaradt havat és könnyes búcsút vettünk és elindultunk a bányavárosokhoz.

Szlovákia bányavárosainak szépsége és gazdagsága mindig is legendás volt, ám három még közülük is kiemelkedő hírnévre tett szert. A bányáikból származó kiemelkedő minőségű nemesfémeknek köszönhetően Besztercebánya. Selmecbánya és Körmöcbánya neve Európa-szerte ismert volt már a középkorban is. Ezekből a bányavárosokból nekünk kettőt volt szerencsénk bebarangolni.

***Besztercebánya*** egy patakról kapta a nevét és régebben az egyik legjelentősebb bányavárosok egyike volt. Nevezetességeit látogattuk meg: a **Városházát**, a **Szent Erzsébet és a Szent Kereszt templomot**. Mikszáth Kálmán Szent Péter esernyője című regény helyszíne ez a város.

A **vár** az egyik fő látványosság a városban, ami éppen felújítás alatt állt. Amikor Besztercebányára értünk, körbesétáltuk a várat és meghallgattunk néhány érdekességet a főtéren lévő házak épüléséről. Ezek után mindenki kapott egy kis szabadidőt a téren sétálgatni és vásárolgatni. Amikor mindenki visszasétált a buszhoz és Selmecbánya felé vettük az irányt.

***Selmecbánya*** az UNESCO Világörökség része. Egyik fő látványossága és városképének meghatározó eleme egy magaslaton fekvő **Óvár**. Az eredetileg román stílusú bazilikaként épült templom az évszázadok során számos átalakuláson ment keresztül, a gótika, a reneszánsz és a barokk is nyomot hagyott rajta. A török veszedelem idején az erődített templomot várrá alakították át. Most a Szlovák Bányászati Múzeum található itt. A következő állomásunk a Szentháromság tér volt.

A **Szentháromság téren** található szobor Selmecbánya egyik leggyakrabban fényképezett és látogatottabb helye. A város főterén elhelyezkedő díszes szobor Selmecbánya magját képezi. Pár nappal látogatásunk előtt sajnálatos módon 5 ház teteje leégett, így nem tekinthettük meg eredeti pompájában.

Maga a tér a 16. század elején alakult ki, míg a szobor a 18. században épült köszönetként, hogy az akkor még kitartó pestisjárvány visszahúzódott. A talpazaton a hat, pestis ellen védő és bányászokat óvó szentek szobrai láthatók.

Selmecbánya történetét és fontosabb személyiségeit és legendáját mutatta be a **városi köztérkép**, mely nem más, mint egy városfalra készített dombormű sorozat. A legenda szerint egy Sebenitz nevű pásztor a sziklákon legeltette nyáját, amikor két gyíkot vett észre. A gyíkok hátán ezüst és arany por csillogott Ezek a gyíkok mutatták meg az ezüst-és aranylelőhelyeket. Évszázadokon át Magyarország legfontosabb ezüst- és aranybányái voltak Selmecbányán. A város német és magyar nevét a pásztor nevéről kapta. A gyíkok a város különböző régi címereiben is megtalálhatóak és évente megrendezik a „Szalamander ünnepséget”.

Hazaindulásunk előtt utolsó állomásunk a **Bányászati Múzeum** volt.

A szabadtéri bányamúzeum (skanzen) egy felületi és földalatti kiállítás. Egyik legérdekesebb része a **Bertalan-tároló**ba való leszállás. Bányászköpenyben, sisakkal és lámpással a saját bőrünkön élhettük át az izgalmakat, mintha bányászok lettünk volna. A megtekintett útvonalon 17-19. századi bányászati művek és régi bányászati berendezések és szerszámok találhatók.

A túránk másfél órát vett igénybe, ahova ebéd után indultunk le. Lemenetel előtt védőruhát, sisakot és lámpást kaptunk, utána megkezdtük a bányai túrát. Egyes helyeken nehézkesen tudtunk elbarangolni, hisz a bánya volt, ahol nem haladta meg a 150cm-t.

Nagyon tartalmas 3 napos kiránduláson vehettünk részt, amely során felejthetetlen élményekben lehetett részünk.

**Köszönjük ezt a programot a Student Lines utazási irodának**, akinek az idegenvezetőjétől sok-sok információt hallhattunk. Köszönjük még **a Bethlen Gábor Zrt.-nek**, amely lehetővé tette nekünk ezt a pályázatot**, valamint a kísérő tanárainknak**, Marika néninek, Emese néninek, Máté bácsinak, Zoli bácsinak, Lőcsey és Szalai Gabi néninek.

A kirándulással **nem ért véget ez a program**, mert további **tennivalóink** is vannak. Mi a mi feladatunk és minden magyar feladata? A magyar nyelv, magyar kultúra, magyar történelem és magyar identitás ápolása.

Újpesti Karinthy Frigyes

Magyar- Angol Két Tanítási Nyelvű Általános Iskola

7. osztályos tanulói

 

